**©**

**OPAS og kritisk teoridannelse**

Kritisk teori’s videnskabsopfattelse anviser, at samfundsvidenskaberne skal forholde sig kritisk til de samfundsforhold de undersøger. Dette adskiller Kritisk teori fra positivismen og empirisk analytisk videnskabsteori, som anser værdineutralitet som et behov for, at kunne opnå objektivitet og gyldig viden. Kritisk Teori er en sammensmeltning af objektivitet og subjektivitet. Den kritiske teori kan altså være både normativ og subjektiv. Kritisk teori er en fortolkningsvidenskab: det er deltagersynsvinklen, der er den relevante metodemæssige angrebsmåde, hvori både deltager og tilskuersynsvinkel accepteres.

Kritisk Teori indeholder både elementer fra fortolkningsvidenskaben og empirisk analytisk teori og er i dens synsvinkel både objektiverende og subjektiverende. Ifølge kritisk teori er begge synsvinkler nødvendige for at opnå en udtømmende forståelse af den sociale virkelighed. Alt socialt liv indeholder både et subjektivt og et objektivt plan, de handlinger og processer der foregår i eksempelvis samfundet og i virksomheder, er altid resultatet af et samspil mellem bevidste, hensigtsstyrede handlinger og objektive lovmæssigheder som fungerer uden om folks bevidsthed.

Kritisk Teori’s oprindelse. Den moderne kritiske teori udbygger den videnskabsteoretiske grundopfattelse, som medtager at samfundsanalyser indgår i selve den samfundsudvikling, som de handler om. Samfundsvidenskab er vores samfunds måde at tænke over sig selv på. Inspirationskilderne bag den moderne kritiske teori er bl.a Marx, men videnskabsopfattelsen henter også inspiration i oplysningstiden, fra fortolkningsvidenskaben og den empiriskanalytiske tradition. En velkendt person, som praktiserer moderne kritisk teori er Jürgen Habermas. Jürgen Habermas reformulerede i 1960′erne den kritiske teori – ikke ud fra den politiske økonomi, men ud fra en teori om erkendelsesinteresser, med interesse for emancipation (frigørelse) som det mest centrale. Han indførte et skel mellem arbejde og samhandling (interaktion), og udviklede dette til en grundlæggende kritik af Marx’ position. Gennem samhandlingsbegrebet – som han forstår det – indfører han et afgørende element fra Kants praktiske filosofi i kritisk teori. Tidligt i 70′erne tog han vigtige elementer op fra den analytiske filosofi – især fra den såkaldte talehandlingsfilosofi – og på denne baggrund lagde han forslag frem til en reformulering af den historiske materialisme.

OPAS (eller PAS-systemet) opstår ikke i et tomrum, men skabes som en del af det samfund, der nødvendiggør analyser af elever, så ”effektiviteten” – det pædagogisk metodiske og målrettede indhold samt en forståelse af elevens vanskeligheder skaber grundlaget for at eleven kan blive et livsdueligt menneske. Det er i denne kontekst man skal se sammenhængen mellem kritisk teori og OPAS. Derfor giver det ej heller mening at skabe statistiske modeller som det første lag i kvalificeringen af OPAS, netop ved at hele systemet må anses for et kvalitativt system, hvor en forståelse af elevens ressourcer og betingelser bliver det vigtigste. OPAS er et pædagogisk system mere end et psykologisk system, og derfor udvikles OPAS også med interventionssigte og brugbare kommunikationsformer (se bogen: Inklusion og neuropædagogik, kap. 8).

Når det anses for relevant kan der på alle de udviklede spørgeskemaer og analyseskemaer ift givne opgaver fint skabes statistiske valideringer og standardiseringer, men det bruges mere til at få ”ryddet op” i spørgsmål, der kan være ligegyldige ud fra en Rasch Item analyse end begrundelser for at generalisere. OPAS skal kunne ”spørge” sig ind til og analysere en række individuelle karakteristika hos eleven, læringsmønstre, kognitive niveauer, neuropædagogiske modeller, personlige og sociale niveauer, for på den måde at udsige denne særlige elevs profil. Og så skal elevens profil kunne genkendes af nære pårørende, gode pædagoger/lærere og skabe en meningsforståelse, hvorpå der kan handles i opdragelse og pædagogik.

Alt i alt en kritisk teori værdig er OPAS.

MVH Steen Hilling

afs. maj 2016

mail: [sh@munkholm.cc](mailto:sh@munkholm.cc)